Diari Oficial de la Generalitat Valenciana


Sumari del DOGV 7545, del 11-06-2015 (2015/5492)

RESOLUCIÓ de 9 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre la Generalitat, l'Administrador de Infraestructuras Ferroviarias (Adif) i Alta Velocidad Alicante Nodo de Transporte, SA, amb l'objecte de regular la cessió del dret de la Generalitat del Programa Operatiu Feder CV 2007-2013, en l'actuació 04.17.21 IVF-JII//Remodelació xarxa arterial ferroviària de la ciutat d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7545

Data del DOGV
:   11-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5492


Data del document
:   09-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 9 de juny de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre la Generalitat, l'Administrador de Infraestructuras Ferroviarias (Adif) i Alta Velocidad Alicante Nodo de Transporte, SA, amb l'objecte de regular la cessió del dret de la Generalitat del Programa Operatiu Feder CV 2007-2013, en l'actuació 04.17.00 ORG-XXH//Remodelació xarxa arterial ferroviària de la ciutat d'Alacant. [2015/5492]  
  
  
La Generalitat, l'Administrador de Infraestructuras Ferroviarias (Adif) i Alta Velocidad Alicante Nodo de Transporte, SA, han subscrit, prèvia tramitació reglamentària, el 30 de desembre de 2013, el conveni per a regular la cessió del dret de la Generalitat del Programa Operatiu Feder CV 2007-2013, en l'actuació 04.17.98 YSB-GRQ//Remodelació xarxa arterial ferroviària de la ciutat d'Alacant.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 374/2015 i que figura com a annex d'esta resolució.  
  
València, 9 de juny de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni entre la Generalitat Valenciana, Adif i Alta Velocidad de Alicante Nodo de Transporte, SA, amb l'objecte de regular la cessió del dret de la Generalitat Valenciana del Programa Operatiu Feder CV 2007-2013, en l'actuació 04.17.62 DMY-LJM//Remodelació de la xarxa arterial ferroviària de la ciutat d'Alacant  
  
Alacant, 30 de desembre de 2013  
  
Reunits  
Per part de la Generalitat, Isabel Bonig Trigueros, consellera d'Infraestructures, Territori i Medi Ambient, nomenada pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, en nom i representació de la Generalitat, i facultada per a la firma d'este conveni per Acord del Consell de data 20 de desembre de 2013.  
  
En representació de l'Administrador d'Infraestructures Ferroviàries (Adif), Gonzalo Ferré Moltó, que actua de conformitat amb el que disposa l'article 23.2.a de l'estatut de l'entitat, aprovat pel Reial Decret 2395/2004, de 30 de desembre, i  
En representació d'Alta Velocitat d'Alacant Node de Transport, SA, F. Javier Martínez Barco, que actua especialment facultat per a la firma d'este conveni per acord del seu Consell d'Administració de data 30 de desembre de 2013.  
Els intervinents es reconeixen mútuament capacitat suficient per a la subscripció d'este conveni i,  
  
MANIFESTEN  
  
a) Que en data 7 de maig de 2003, el Ministeri de Foment, la Generalitat valenciana, l'Ajuntament d'Alacant, Renfe i l'ens públic Gestor d'Infraestructures Ferroviàries (GIF) van subscriure un conveni per a la remodelació de la xarxa arterial ferroviària de la ciutat d'Alacant (el Conveni 2003).  
b) Que amb l'entrada en vigor de la Llei 39/2003, de 17 de novembre, del Sector Ferroviari, que va tindre lloc el 31 de desembre de 2004, i en virtut del que establix la disposició addicional primera, l'entitat pública empresarial Xarxa Nacional dels Ferrocarrils Espanyols (Renfe) va canviar la seua denominació per la d'Administrador d'Infraestructures Ferroviàries (Adif), i va assumir les funcions assignades a l'Administrador d'Infraestructures Ferroviàries en l'esmentada norma.  
Així mateix, d'acord amb el que establixen les disposicions addicionals primera i segona de la Llei del Sector Ferroviari, queda extingida l'entitat pública empresarial Gestor d'Infraestructures Ferroviàries (GIF), i el seu personal passa a integrar-se en l'Administrador d'Infraestructures Ferroviàries (Adif), respecte del qual hi ha successió d'empreses, subrogant-se esta última entitat en tots els drets i obligacions del GIF i passant esta a ser titular de tots els béns de domini públic o patrimonials que, a la data d'entrada en vigor de l'esmentada norma sectorial, tinguera adscrits o foren pertanyents al GIF.  
  
De manera que els drets i obligacions adquirits en convenis per Renfe i GIF seran ara d'Adif i Renfe-Operadora.  
c) Que en data 22 de maig de 2003, en execució del que disposa l'acord primer de l'esmentat Conveni 2003, es va constituir la mercantil Alta Velocitat d'Alacant Node de Transport, SA, (d'ara en avant, la Societat), a fi de facilitar la coordinació de les actuacions corresponents al desenrotllament d'integració ferroviària i a la transformació urbanística derivada d'estes obres, l'objectiu fonamental de la qual serà gestionar el desenrotllament urbanístic i executar les obres d'infraestructura urbana corresponents als terrenys alliberats en eixe entorn.  
d) Que en l'acord sèptim del Conveni 2003 s'establix que la Generalitat contribuirà al finançament del conjunt de les actuacions amb 48,42 milions d'euros, d'acord amb les fórmules i la distribució d'anualitats que en desplegament d'este document es concreten.  
e) Que per al compliment de les finalitats descrites en els apartats anteriors, AVANT va subscriure el 21 de juliol de 2010 un contracte de línia de crèdit de 86.182.917 euros amb Banesto (hui Banco Santander), Banco Popular i Banco Pastor (hui Banco Popular), elevat a públic davant del notari d'Alacant José Manuel Cartagena Fernández, amb número de protocol 4.100, juntament amb tres contractes marc d'operacions financeres, cada un d'estos amb cada una de les tres entitats financeres acreditatives.  
f) Que la Generalitat valenciana va assumir davant de les entitats financeres, per mitjà de carta de compromís dirigida a estes amb data 13 de juliol de 2010, que «aportarà 36 milions d'euros, els quals (?) s'utilitzaran necessàriament per a la parcial o total cancel·lació dels contractes de finançament».  
g) Que, en desplegament del que preveu l'esmentat acord sèptim del Conveni 2003, el 4 de juny de 2012 es va subscriure el Conveni regulador de l'aportació econòmica de la Generalitat compromesa en el Conveni de 7 de maig de 2003 entre el Ministeri de Foment, la Generalitat, l'Ajuntament d'Alacant, Renfe i GIF per a la remodelació de la xarxa arterial ferroviària de la ciutat d'Alacant, cofinançament del Fons Europeu de Desenrotllament Regional (Feder).  
h) Que l'ajuda destinada del Programa Operatiu Feder CV 2007-2013 en l'actuació 04.17.23 EXN-SMU//Remodelació de la xarxa arterial ferroviària de la Comunitat Valenciana, per a la ciutat d'Alacant, ascendix a 40.407.296 euros. Esta ajuda s'incrementa en el present conveni fins a 66.459.944,79 euros, segons el que establix l'apartat l.  
i) Que la Societat va fer una novació del contracte de crèdit de 21 de juliol de 2010 per mitjà de la subscripció el 10 de maig de 2013 d'un contracte de novació modificativa no extintiva i ratificació de garanties del contracte de crèdit de 95.932.742,47 euros amb el Banco Santander, Banco Popular Español i Bankinter, elevat a públic davant de la notària de Madrid Blanca Entrena Palomero, amb número de protocol 559.  
j) Que la Generalitat va assumir davant de les entitats financeres, per mitjà d'una carta de modificació i ratificació de compromís dirigida a estes amb data 3 de maig de 2010, «a efectuar aportacions de fons a AVANT (?) perquè AVANT les destine a l'execució de les obres necessàries per al desenrotllament de les actuacions relatives a la xarxa d'alta velocitat i la seua integració urbana al municipi d'Alacant i el desenrotllament dels terrenys alliberats de l'ús ferroviari».  
  
k) Que interessa a totes les parts, com a mitjà de gestió més eficaç i ràpid, la cessió de la Generalitat a Adif de l'import de l'ajuda Feder corresponent a la ciutat d'Alacant i una vegada que Adif reba l'import, esta entitat pública se subrogarà, per este import, en part de les obligacions que la Generalitat té adquirides amb la Societat a través del conveni i l'addenda esmentats abans.  
l) No obstant això, derivat de la gestió de l'ajuda Feder, el 5 % d'esta no serà reintegrada fins que no s'efectue el tancament del Programa Operatiu Feder CV 2007-2013, la qual cosa pot dilatar-se en el temps fins a 10 anys. Per això, l'import de la cessió s'eleva a 51.624.540,79 euros.  
En virtut de tot el que s'ha exposat anteriorment, les parts acorden subscriure este conveni d'acord amb les següents,  
  
CLÀUSULES  
  
Primera. Objecte del conveni  
1r. Constituïx l'objecte d'este conveni regular els termes i les condicions sota els quals la Generalitat cedirà a l'Administrador d'Infraestructures Ferroviàries (Adif) els drets econòmics de la provisió d'ajuda del Feder prevista per a la societat AVANT com a part de l'eix 4 del Programa Operatiu Feder CV 2007-2013, com a manera de realitzar part de la seua aportació prevista en el Conveni 2003. (D'ara en avant, l'ajuda Feder).  
2n. Per a portar a efecte esta cessió de l'ajuda Feder, tant l'Administració cedent, Generalitat valenciana, com Adif i Alta Velocitat d'Alacant Node de Transport, SA, s'obliguen a realitzar tots els actes que calga a fi de l'obtenció per part d'Adif d'un dret econòmic per import de 36.494.010,79 euros. Este import és independent dels que Adif és titular a càrrec del Programa Operatiu Feder CV 2007-2013.  
  
3r. Així mateix, si fóra necessari per a l'obtenció per part d'Adif d'estos fons Feder, la Generalitat valenciana s'obliga a renunciar a la quota corresponent de 18.409.729,79 euros.  
4t. El reembossament del 5 %, equivalent a 1.576.315,79 euros, serà transferit a la societat una vegada que se'n produïsca la liquidació i el reintegrament al tancament del Programa Operatiu.  
  
Segona. Obligacions dels intervinents  
1r. La Generalitat es compromet a realitzar les gestions que conduïsquen a la cessió a l'Administrador d'Infraestructures Ferroviàries de l'ajuda Feder en els termes assenyalats en l'apartat 1 de la clàusula anterior, incloent-hi la notificació als organismes comunitaris i nacionals corresponents dels quals depenga la realització efectiva i l'ingrés dels fons Feder.  
2n. La Generalitat manté el seu compromís d'aportar la diferència entre el total de l'aportació prevista en el Conveni 2003 i l'ajuda Feder que efectivament s'obtinga del Programa Operatiu. Esta part de l'aportació seguirà regida pel Conveni 2003 i les altres addendes i convenis subscrits amb posterioritat. Si no es pot portar a efecte la cessió del dret a Adif, la Generalitat valenciana mantindrà la totalitat de les obligacions assumides en l'esmentat Conveni 2003 i en les addendes a este.  
  
3r. L'Administrador d'Infraestructures Ferroviàries es compromet, una vegada rebuts els fons, a emprar l'ajuda Feder cedida per la Generalitat i el seu corresponent gasto elegible en actuacions ubicades a la Comunitat Valenciana. De les actuacions elegides es donarà compte a la Generalitat a través de la Comissió de Seguiment creada en la clàusula quarta d'este conveni.  
4t. Adif es compromet a gestionar eficaçment la sol·licitud de les ajudes Feder que es pretén cedir en la quantia de 61.837.032,79 euros, i fonamentalment que les actuacions seleccionades observen o hagen observat la normativa comunitària aplicable i, en especial, el Reglament (CE) núm. 1083/2006, pel qual s'establixen les disposicions generals relatives al Fons Europeu de Desenrotllament Regional, al Fons Social Europeu i al Fons de Cohesió. De la mateixa manera, es compromet a complir totes les normes aplicables als contractes d'obres i assistències tècniques durant tot el període i per totes les etapes que transcorren, des de la seua decisió a la seua execució, així com el registre en sistema de les dades comptables i dels indicadors relacionats amb cada una de les actuacions seleccionades, necessaris per a la gestió financera, el seguiment, les verificacions, les auditories i l'avaluació dels fons.  
  
5t. Des del moment que l'Administrador d'Infraestructures Ferroviàries reba els fons europeus, se subroga en els compromisos d'aportació que la Generalitat assumia davant de la Societat en el Conveni 2003 per la quantitat rebuda, amb la qual cosa es considerarà complit el punt 3r de la clàusula 2a, respecte de l'obligació d'Adif. La substitució tindrà efectes també respecte de la carta de conformitat a què fa referència l'expositiu f i de la carta de modificació i ratificació a què fa referència l'expositiu j, en la quantia dels fons rebuts.  
  
6t. Adif transferirà a la Societat, de conformitat amb el que establixen els apartats 3r i 5t de la clàusula 2a, una quantitat equivalent a l'import a l'ajuda Feder efectivament percebuda en el moment que la reba. Si es rep de manera fraccionada, es transferiran els fons a mesura que es reben.  
7m. A mesura que Adif ingresse l'ajuda Feder en els comptes de la Societat, esta substituirà Adif en les obligacions de l'apartat 5t anterior. En conseqüència, la Societat registrarà com a realitzada, per l'import total ingressat en el cas d'ingressos fraccionats, l'aportació de la Generalitat en el Conveni 2003 i ho aplicarà a complir els compromisos adquirits per la Generalitat en la carta de conformitat i la seua modificació esmentades anteriorment.  
8u. Les actuacions seleccionades per Adif per a aconseguir l'ajuda Feder cedida es corresponen amb actuacions a la Comunitat Valenciana ja executades, pendents de liquidació i incloses en l'annex d'inversions dels PGE, per això, l'assumpció per part d'Adif de les obligacions indicades en este conveni no tindrà impacte pressupostari en Adif.  
  
  
Tercera. Efectes d'este conveni sobre els compromisos del Conveni de 7 de maig de 2003, subscrit pel Ministeri de Foment, la Generalitat, l'Ajuntament d'Alacant Renfe i GIF per a la remodelació de la xarxa arterial ferroviària de la ciutat d'Alacant  
A excepció del que s'ha regulat en este conveni, es mantenen en vigor tots els acords que vinculen la Generalitat i l'Administrador d'Infraestructures Ferroviàries, subscrits en el Conveni 2003 i, específicament, pel que fa a objectius ferroviaris i urbanístics i pressupost d'inversió.  
  
Quarta. Comissió de Seguiment  
Per al seguiment i el desenrotllament d'este conveni, i després de la seua firma, es constituirà una comissió de seguiment composta de forma paritària per sis vocals, dos en representació de la Generalitat, dos en representació d'Adif i dos en representació de la Societat. Així mateix, assistirà a la Comissió de Seguiment el seu director general.  
  
Quinta. Causes de resolució  
Seran causes que motiven la resolució d'este conveni les següents:  
  
a) El mutu acord entre les parts.  
b) La dissolució o extinció de qualsevol de les entitats firmants d'este conveni, excepte en el cas que es cree una altra entitat que se subrogue en els drets i les obligacions de l'entitat dissolta o extinta.  
c) L'incompliment d'alguna de les clàusules, i en este cas serà preceptiva la denúncia.  
d) Qualsevol altra causa prevista en la legislació vigent.  
  
Sexta. Entrada en vigor i duració del conveni  
Este conveni entrarà en vigor en la data de la seua firma, i estendrà la vigència fins al total compliment de les obligacions hi assumides.  
  
  
I perquè així conste i produïsca els efectes legals oportuns, les parts firmen este conveni en tots els seus fulls, per triplicat i a un sol efecte, en el lloc i la data ut supra.  
  
La consellera d'Infraestructures, Territori i Medi Ambient: Isabel Bonig Trigueros.  
El president de l'Administrador d'Infraestructures Ferroviàries: Gonzalo Ferré Moltó.  
El director general d'Alta Velocidad de Alicante Nodo de Transporte, SA: F. Javier Martínez Barco.